### Beslutningstema

I denne sag skal Tønder Forsynings årsrapport for 2022 godkendes. Derudover skal borgmester og kommunaldirektør bemyndiges til at gennemføre den forestående generalforsamling.

### Sagsfremstilling

[adresse] har fremsendt årsrapport med tilhørende statusprotokollat samt dagsordenspunkter til den kommende generalforsamling i Tønder Forsyning.

Dagsordenen til generelforsamlingen er:

1. Valg af dirigent
2. Forelæggelse af årsrapport til godkendelse
3. Beslutning om anvendelse af overskud eller dækning af underskud i henhold til godkendt årsrapport
4. Valg af medlemmer til bestyrelsen, herunder valg af formand og næstformand
5. Valg af revisor
6. Eventuelt

Det har siden 2008 været praksis, at Kommunalbestyrelsen på sit møde umiddelbart inden generalforsamlingen behandler både årsrapport og dagsorden og bemyndiger borgmester og kommunaldirektør til at gennemføre generalforsamlingen.

Tønder Forsyning A/S hovedaktiviteter er gennem 100 % ejede datterselskaber, at varetage vandforsynings-, spildevands- og affaldsaktiviteter samt deponi i Tønder Kommune.

Aktiviteterne på de enkelte forsyningsområder drives efter gældende lovgivning og efter nærmere aftale med Tønder Kommune, som ejer selskabskapitalen i selskabet. Fællesfunktioner, herunder medarbejdere og bilpark, er placeret i datterselskabet Tønder Service A/S.

De enkelte datterselskaber drives efter ”hvile-i-sig-selv” principper, således at indtægter og omkostninger skal balancere over tid.

Koncernens samlede nettoomsætning var i 2022: 197,183 mio. kr., og årets resultat var 22,502 mio. kr.

Driftsoverskuddet indgår i finansieringen af årets anlægsinvesteringer. Der er foretaget investeringer for 108,801 mio. kr., hvoraf 45,137 mio. kr. er lånefinansieret.

Regnskabet er revideret af revisionsfirmaet PWC og underskrevet af hele bestyrelsen. PWC har forsynet årsregnskaberne med en revisionspåtegning uden forbehold og fremhævelser.

I revisionsprotokollatet beskrives endvidere væsentlige forhold af betydning for bestyrelsen:

Hændelsesforløbet omkring udskudt momsindberetning i 2021, som blev afdækket ved revisionspåtegningen sidste år, vedrører også januar 2022. Der er iværksat en ny tilgang for styring af moms i bogholderiet, som understøttes af en beregningsmodel, der er udarbejdet til formålet. Forholdet er komplet afdækket med assistance fra PWC.

Der gøres opmærksom på at Koncernens vand- og spildevandsselskaber er indtægtsmæssigt begrænset af de økonomiske rammer, som selskaberne er underlagt. Der sker løbende ansøgning om tillæg til de økonomiske rammer, selskabet er berettiget til, så selskabets indtægtsgrundlag i videst muligt omfang kan følge med udbetalingerne. Revision af omsætningen har ikke givet anledning til bemærkninger. Det er generelt revisionens vurdering, at koncernens processer og systemer for håndtering af omsætning samt opgørelse af regulatoriske forhold med betydning for regnskabet er betryggende.

Der gøres opmærksom på, at deponiets underdækning har været stigende de sidste par år. Der er iværksat en plan for afvikling af underdækningen.

Tønder Forsyning koncernens datterselskaber har efter revisionens anbefaling sidste år opløst deres fælles hæftelse for det samlede bankengagement pr. 29. juni 2022. Tønder Forsyning A/S hæfter fortsat for enhver forpligtelse, de øvrige selskaber i Tønder Forsyning koncernen har eller måtte få overfor Sydbank A/S.

Da der ikke er krav om at Tønder Forsyning A/S skal have en særskilt "hvile-i-sig-selv" økonomi, vurderes det acceptabelt, at selskabet fortsat hæfter for datterselskaberne.

Forsikringssagen efter hackerangrebet i 2020 er afsluttet i 2023.

### Kommunaldirektøren indstiller,

at årsrapporten godkendes,

at borgmesteren og kommunaldirektøren bemyndiges til at gennemføre generalforsamlingen, og

at indstillingen videresendes til Kommunalbestyrelsen.

Beslutning fra Økonomiudvalget, 17. maj 2023, pkt. 4:

Indstillingen anbefales.

### Beslutning

Indstillingen godkendt.